Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2022/C 208/09)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1).

OBVESTILO O STANDARDNI SPREMEMBI, KI SPREMINJA ENOTNI DOKUMENT

„Urueña“

PDO-ES-02485-AM01

Datum obvestila: 25. februar 2022

OPIS ODOBRENIH SPREMEMB IN RAZLOGI ZANJE

1. Črtanje pridevnika „starano“ za rdeče vino

OPIS

Ta sprememba se nanaša na točko 2 specifikacije proizvoda ter točko 4(a) in (b) enotnega dokumenta.

Črtanje tega pridevnika ne vpliva na povezavo, saj organoleptične in fizikalno-kemijske lastnosti, določene v specifikaciji proizvoda, niso nujno povezane s postopkom staranja in ostajajo nespremenjene. Zato menimo, da gre za standardno spremembo, saj ne ustreza nobeni od vrst iz člena 14(1) Delegirane uredbe Komisije (EU) 2019/33.

RAZLOGI

S specifikacijo proizvoda se ne zahteva, da se rdeča vina starajo, zato črtanje tega pridevnika omogoča dajanje mladih vin na trg, saj se ohranijo posebne lastnosti vina z ZOP „Urueña“, določene v specifikaciji proizvoda.

2. Ponovna opredelitev organoleptičnih lastnosti glede na vrsto vina

OPIS

Nekateri organoleptični opisi so bili spremenjeni.

Ta sprememba se nanaša na točko 2(b) specifikacije proizvoda in točko 4 enotnega dokumenta.

S to spremembo se prilagodijo organoleptične lastnosti, tako da se lahko pri senzorični analizi bolje ocenijo. Sprememba ne vpliva bistveno na proizvod, saj ta ohrani lastnosti in profil, opisane v povezavi, ki izhajajo iz prepleta naravnih in človeških dejavnikov. Zato menimo, da gre za standardno spremembo, saj ne ustreza nobeni od vrst iz člena 14(1) Delegirane uredbe Komisije (EU) 2019/33.

RAZLOGI

Namen te spremembe je predvsem zagotoviti organoleptični opis vin z označbo, ki omogoča lažjo in natančnejšo povezavo njihovih lastnosti z opisniki, ki jih lahko oceni komisija pokuševalcev, ki izpolnjuje merila iz standarda ISO 17025. Spremenjena sta bila tudi intenzivnost ali odtenek nekaterih opisnikov, da bi se bolje prilagodili novim okusom na trgu (npr. barva vin rosé ali intenzivnost barve rdečih vin). Besedilo oddelka o povezavi je bilo treba nekoliko spremeniti, da se zagotovi skladnost z novim opisom.

3. Sprememba nekaterih vidikov v zvezi s pogoji vinifikacije (pridelovalne prakse)

OPIS

— Zahteva po zeleni (tj. poletni) rezi vsako leto je bila črtana. Vinsko trto je treba obrezati le, kadar je to potrebno.

— Izjava, da so prakse varovanja rastlin pred škodljivimi organizmi odvisne od predhodne analize, je bila črtana.

— Črtana je navedba, ki popolno zrelost grozdja povezuje z ravnovesjem med deležem alkohola in vsebnostjo kislin.

— Obveznost rednega preverjanja zrelosti od začetka zorenja je bila črtana.

Ta sprememba se nanaša na točko 3(a) specifikacije proizvoda in točko 5 enotnega dokumenta.

Namen te spremembe je prilagoditi besedilo tega oddelka o pridelovalnih praksah s črtanjem tistih zahtev, ki so standardne objektivne prakse pri upravljanju vsakega vinograda. Nikakor ne pomeni bistvene spremembe zaščitenega proizvoda, ki ohranja lastnosti in profil, opisan v povezavi, ki so posledica medsebojnega vpliva naravnih in človeških dejavnikov. Zato menimo, da gre za standardno spremembo, saj ne ustreza nobeni od vrst iz člena 14(1) Delegirane uredbe Komisije (EU) 2019/33.

RAZLOGI

Pri zeleni rezi gre za logično spremembo, saj je to sicer običajna praksa, vendar jo je treba izvesti le po potrebi. Vse drugo se šteje za običajne prakse v ustrezno obdelovanih kakovostnih vinogradih. Ravnovesje med deležem alkohola in vsebnostjo kislin je osnovna zahteva za surovine, uporabljene za proizvodnjo katerega koli kakovostnega vina. Ker to niso posebne zahteve za to ZOP, jih ni treba izrecno vključiti v specifikacijo proizvoda.

4. Sprememba nekaterih vidikov v zvezi s pogoji vinifikacije (enološki postopki)

OPIS

— Zahteva, da je treba različne sorte vinificirati ločeno, je bila črtana.

— Zdaj je določeno, da mora faza maceracije rdečih vin pred vrenjem trajati vsaj 24 ur namesto „od 24 do 48 ur“, kot je bilo predhodno določeno.

— Za vina rosé je bila navedba maceracije „drozge“ spremenjena v „pred vrenjem“.

Ta sprememba se nanaša na točko 3(b) specifikacije proizvoda in točko 5 enotnega dokumenta.

Ne le, da se s to spremembo ne spreminjajo bistvene lastnosti proizvoda, njen namen je tudi, da faze proizvodnje kakovostnega vina v vinski kleti postanejo racionalnejše in prožnejše. Zato menimo, da gre za standardno spremembo, saj ne ustreza nobeni od vrst iz člena 14(1) Delegirane uredbe Komisije (EU) 2019/33.

RAZLOGI

Te spremembe omogočajo, da se postopki vinifikacije prilagodijo sedanjemu načinu dela v vinski kleti. Nekatere preveč omejevalne zahteve, ki niso vplivale na kakovost vina, kot sta ločena vinifikacija za različne sorte in omejitev najdaljšega časa maceracije, so zdaj ohlapnejše. Črtanje zahteve po maceraciji „drozge“ tudi omogoča, da se pred vrenjem uporabi druga vrsta maceracije (tj. karbonska).

5. Posodobitev opisov proizvoda

OPIS

Kot je pojasnjeno že v spremembi št. 2, je bil stavek v točki 9(b) Lastnosti proizvoda spremenjen tako, da je skladen z novim organoleptičnim opisom.

Ta sprememba se nanaša na točko 9(b) specifikacije proizvoda in točko 8 enotnega dokumenta.

Ta sprememba ne spreminja povezave. Gre le za spremembo besedila, da je skladno z novim organoleptičnim opisom. Zato menimo, da gre za standardno spremembo, saj ne ustreza nobeni od vrst iz člena 14(1) Delegirane uredbe Komisije (EU) 2019/33.

RAZLOGI

Besedilo povezave mora biti skladno z novim organoleptičnim opisom.

6. Sprememba oddelka o organu, pristojnem za preverjanje specifikacije proizvoda

OPIS

Določeno je, da je organ, pristojen za preverjanje specifikacije proizvoda, nadzorni organ, ki izpolnjuje zahteve standarda ISO 17065 in na katerega Instituto Tecnológico Agrario de Castilla y León (Kmetijski tehnološki inštitut skupnosti Kastilja in Leon) prenese naloge za ZOP „Urueña“.

Ta sprememba se nanaša na točko 9(b) specifikacije proizvoda, vendar se ne nanaša na enotni dokument.

Ne vključuje sprememb proizvoda in tudi ne ustreza nobeni od vrst sprememb iz člena 14(1) Delegirane uredbe Komisije (EU) 2019/33. Gre torej za standardno spremembo.

RAZLOGI

Da bi se izboljšalo besedilo zadevnega oddelka.

ENOTNI DOKUMENT

1. Ime

Urueña

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vina

1. VINO – vina rosé

KRATEK OPIS

Barva vin rosé sega od barve čebulne lupine do malinaste rožnate, brez znakov motnosti. V vonju ni zaznati napak, značilne so arome svežega sadja in/ali cvetlične in/ali karamelne note. Okus je svež, brez neravnovesij med alkoholom in vsebnostjo kislin ter s srednje dolgim do dolgim pookusom.

Vsi analitski parametri, ki v tem dokumentu niso določeni, so v skladu z veljavnimi predpisi.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 12,5 Najnižja vsebnost skupnih kislin 60,00 v miliekvivalentih na liter Najvišja vsebnost hlapnih kislin (v miliekvivalentih na liter) 16,7 Najvišja vsebnost skupnega žveplovega dioksida (v miligramih na liter) 180

2. VINO – Rdeče vino

KRATEK OPIS

Rdeča vina so bistra ali rahlo motna, njihova barva pa sega od vijolično rdeče do opečnato rdeče. V vonju ni zaznati napak, značilne so arome rdečega in/ali črnega jagodičevja z začimbnimi in/ali balzamičnimi notami, če so vina zorela v lesu. V okusu ni zaznati neravnovesij med alkoholom in vsebnostjo kislin, značilna sta polno telo ter srednje dolg do dolg pookus.

Vsi analitski parametri, ki v tem dokumentu niso določeni, so v skladu z veljavnimi predpisi.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 13,00 Najnižja vsebnost skupnih kislin 60,00 v miliekvivalentih na liter Najvišja vsebnost hlapnih kislin (v miliekvivalentih na liter) 20,00 Najvišja vsebnost skupnega žveplovega dioksida (v miligramih na liter) 150

5. Enološki postopki

5.1. Posebni enološki postopki

Pridelovalne prakse

Gostota zasaditve mora biti najmanj 3 000 trsov na hektar.

Uporabljati je treba metodo obrezovanja z rezniki, trsi pa se morajo po potrebi obrezovati zeleni, da se uravnavata obremenitev ter ravnovesje med listno površino in težo pridelka.

Uporabljati je treba sistem za kapljično namakanje.

Izvajati je treba metode celostnega zatiranja škodljivih organizmov.

Za „vino de pago“ se lahko uporablja samo zdravo grozdje (vino iz enega vinograda).

Posebni enološki postopek

Grozdje je treba izbrati vnaprej, preden pride v posode za fermentacijo.

Vina rosé: hladna maceracija drozge in vrenje pri nadzorovani temperaturi.

Rdeča vina: maceracija pred vrenjem pri temperaturi pod 10 °C najmanj 24 ur. Vrenje pri nadzorovani temperaturi.

Uporabiti je treba navpične ali pnevmatske hidravlične stiskalnice.

Staranje mora potekati v sodih iz francoskega in ameriškega hrasta.

Ustrezna omejitev pri proizvodnji vin

Najvišja stopnja ekstrakcije: 70 litrov na 100 kilogramov grozdja.

5.2. Največji donosi

8 000 kilogramov grozdja na hektar

56,00 hektolitrov na hektar

6. Razmejeno geografsko območje

Geografsko območje ZOP „Urueña“ leži v občini Urueña v pokrajini Valladolid. Gre za strnjen del zemljišča, ki se razprostira na 78 hektarjih in je opredeljen z naslednjimi sklici informacijskega sistema za zemljišča (LPIS) (*):

Poligon 1: parcele 114, 117, 121, 123, 124, 125, 126, 127, 128, 129, 130, 131, 132, 133, 140, 168, 5154, 5155, 5156, 5157, 5158, 5159, 9022, 9023, 9024 in 10120.

Poligon 8: del 2 parcele 101 in del 1 parcele 9001.

Parcele v lasti vložnika so naslednje: parcele 114, 117, 121, 123, 124, 125, 127, 128, 132, 133, 168, 5158 in 5159 v poligonu 1 ter del 2 parcele 101 in del 1 parcele 9001 v poligonu 8.

(*) Ker se sistem LPIS posodablja, je treba upoštevati, da gre za sklice na različico iz leta 2020.

7. Sorte vinske trte

CABERNET SAUVIGNON

MERLOT

SYRAH

TEMPRANILLO – TINTA DEL PAIS

8. Opis povezave

8.1. Značilnosti geografskega območja. Naravni dejavniki

Geološke, morfološke, talne in podnebne značilnosti geografskega območja, opredeljenega v točki 6, so enotne in drugačne od značilnosti okoliških območij, kot bo pojasnjeno v nadaljevanju. Ustreza opisu tega, kar je tradicionalno znano kot „pago“ ali vinogradniško posestvo: enoten neprekinjen del zemljišča, ki se tradicionalno uporablja za gojenje vinske trte, s svojevrstnimi značilnostmi tal in mikroklime, po katerih se razlikuje od sosednjih območij. To enotnost in svojstvenost običajno določajo fizične posebnosti, kot so reke, vodotoki in druge značilnosti, ki opredeljujejo pokrajino, ali kombinacija posebnih značilnosti, ki jih najdemo na območju, ne pa tudi v njegovi okolici. V posebnem primeru ZOP „Urueña“ območje opredeljujejo vodotoki, ki jih tvorijo reka Sequillo ter potoka Ermita in Veterinario. Naravni dejavniki, ki vplivajo na to opredeljeno območje, so naslednji:

Opredeljeno območje leži v občini Urueña v povodju reke Duero, na mestu, kjer se reka Sequillo (pritok reke Valderaduey) združi s potokom Ermita. Območje severozahodno od občine Urueña je ravnina na nadmorski višini med 710 m in 720 m, pri čemer izohipse potekajo vzporedno z reko Sequillo na severu.

Urueña leži v avtonomni skupnosti Kastilja in Leon, ki je po površini, namenjeni vinogradništvu, tretja v Španiji, in je del pokrajine Valladolid, v kateri obstaja pet označb porekla. Zato leži na območju, ki je zelo primerno za vinogradništvo in katerega okoljske razmere so zelo ugodne za proizvodnjo kakovostnih vin. Zgodovina in kultura vinogradništva na tem območju skupaj z zanesenjaštvom vinogradnikov zagotavljajo pripravljenost na prilagajanje obstoječim in prihodnjim tehnologijam in pristopom.

Rezultati, pridobljeni v študiji o namembnosti zemljišč z naslovom Estudio de Suelos y Ordenación del Cultivo de la Vid en el pago vitícola de Urueña (Urueña, Valladolid) (Raziskava o ureditvi tal in trte na vinorodnem območju Urueña (Urueña, Valladolid)), ki jo je na zadevnem območju izvedla ekipa Politehniške univerze v Madridu, vsebujejo opis in zemljevid te lokacije, pri čemer je ugotovljeno, da: „presečišče okoljskih dejavnikov, ki so bili raziskani (podnebje, vrsta kamnin, geološka formacija, gradient, orientacija in lastnosti tal), na različnih zemljevidih jasno poudarja posebnost geografskega okolja in primernost območja ZOP ‚Urueña‘ za proizvodnjo kakovostnih vin, saj je zaradi posebnih okoljskih značilnosti drugačno od drugih območij v svoji okolici“. Teh lastnosti in značilnosti si ne delijo samo parcele, ki so v lasti vložnika in so trenutno zasajene z vinskimi trtami, temveč tudi sosednje parcele, ki skupaj z njimi tvorijo opredeljeno območje.

8.2. Podnebje

Na podlagi podatkov, zbranih v vremenskih postajah španskega meteorološkega urada v občinah Castromonte in Villarderfrades, popolnem observatoriju za (letališče) Valladolid, in podatkov, ki so na voljo v kmetijsko-podnebnih postajah v Villapandu in Medini de Rioseco, ki sta del mreže SIAR (kmetijsko-podnebni informacijski sistem za namakanje), se temperaturni odčitki v regiji ne razlikujejo veliko – zabeležene so nižja količina padavin v visokogorju Monte de Urueña in višje temperature v dolinah. Padavin je ponavadi največ jeseni in najmanj poleti (pri čemer je vrstni red jesen, pomlad, zima in poletje), skupna količina padavin pa znaša približno 410 mm. Na splošno gre za regijo, ki nima goratih značilnosti, ki bi lahko delovale kot ovire, kar omogoča dotok vlažnega zraka zaradi oceanskega vpliva.

Aktivna rastna sezona traja od aprila/maja do oktobra. Povprečna letna temperatura znaša približno 11,4 °C. Na leto je povprečno 2 650 ur sonca.

Vrednosti evapotranspiracije kažejo primanjkljaj vlage glede na podatke o padavinah.

Podnebni in bioklimatski indeksi:

— De Martonnov in Embergerjev podnebni indeks: polsušen, sredozemski tip;

— ombrotermalni diagrami Gaussen: štirje suhi meseci (od junija do septembra);

— Köppenova podnebna klasifikacija: zmerno podnebje s toplim, suhim poletjem, povprečno temperaturo v najtoplejšem mesecu pod 22 °C in več kot štirimi meseci s temperaturami nad 10 °C;

— Huglinov indeks (heliotermični potencial): 1 940 do 2 000 stopinj;

— efektivni toplotni integral (Winkler): približno 1 400 do 1 500 stopinj (območje II).

Te vrednosti kažejo, da je območje primerno za gojenje sort vinske trte, ki se uporabljajo za proizvodnjo kakovostnih vin. Območje ZOP „Urueña“ leži v enotni, natančno opredeljeni mezoklimi, ki se razlikuje od ostalih 23 v avtonomni skupnosti Kastilja in Leon. Na njene relativne značilnosti vplivata zavetje in zaščita, ki jo na vzhodni strani zagotavljata bližnja vetrovna planota (> 110 m) ter bližina koritastega in dolinskega dna prispevnega območja.

8.3. Geologija, litologija in geomorfologija

Tip kamnine (litologija) na območju ZOP „Urueña“ sestavljajo dva terciarna materiala (rdeči konglomerat Belver in faciesi SL Tierra de Campos) in kvartarne usedline (terase in dolinsko dno). Osnovni material je kamnit, z obilico velikih kamnin, ki so raztresene po površju (k čemur prispeva apnenec z ravnine) in znotraj profila tal. Ta dejavnik vpliva na kakovost končnega proizvoda. Predvsem cementacija osnovnih materialov z apnencem, ki je vplivala na oblikovanje tal, je glavni razlog, da je območje ločeno z geomorfološkimi elementi, zaradi katerih je posebno.

Relief temelji na tej litostratigrafiji, ki oblikuje prispevno območje in vpliva nanj. Vodotoki Sequillo, Ermita in Veterinario tvorijo meje opredeljenega območja. Morfologija tako nastalega reliefa je specifična in zelo primerna za proizvodnjo kakovostnih vin: položna, z rahlim naklonom proti prispevnim območjem in nadmorsko višino med 710 in 720 metri (kar predstavlja le 1,8 % površine na višini v Kastilji in Leonu).

Digitalni model terena in glavni zbiralniki na prispevnem območju razkrivajo pomen povodja reke Sequillo, ki določa nizek relief in rahel splošni naklon preučevanega območja, ki se nagiba proti severu, in njegovega sekundarnega prispevnega območja, na katerem prevladujeta potok Veterinario na zahodni meji in potok Ermita na vzhodni strani, kar omogoča odtekanje vode v tri smeri v smeri naklona.

8.4. Tla

Ko se izvajajo obsežne (zelo podrobne) raziskave tal, kot v tem primeru, je uporabljena enota tal zadnja kategorija v klasifikaciji (serija), saj to omogoča določitev in opredelitev, kako obravnavati posamezno enoto. Tla na območju ZOP „Urueña“ so precej raznolika, predvsem zaradi litologije in reliefa. Vendar v opisnem smislu na opredeljenem območju obstajata le dva profila tal – alfisoli [A/Bt/Bk (m)] in inceptisoli [A/Bk (m)] –, ki sta oba zelo primerna za gojenje vinske trte.

Tla na tem območju so srednje do slabo rodovitna. Vsebnost organske snovi je srednja do nizka (0,75–1,5 %), vsebnost dušika je nizka (< 1 %), prav tako je nizko razmerje med ogljikom in dušikom (< = 8 %). Šibka vsebnost elementov v sledovih velja za dejavnik, ki vpliva na kakovost. Upoštevati je treba tudi, da je kationska izmenjalna kapaciteta (CEC) srednja do visoka (10–25 cmol+/kg gline in/ali organske snovi).

V kategorijah teksture tal na območju ZOP „Urueña“ je malo razlik, pri čemer prevladujejo ilovnato-glineno-peščena tla. Ni kontrastnih tekstur. Homogenost profila je zelo pozitivna lastnost, saj uravnava raven vlage (zmanjšuje odtekanje) in temperaturo. Odcedna sposobnost tal in neobstoj razlik v profilu, ki omejuje odtekanje, pomeni, da tla na koncu absorbirajo vlago.

Povprečna letna temperatura tal na globini 50 cm je višja od 15 °C, vendar nižja od 22 °C (srednja temperatura med 8 °C in 15 °C), razlika med poletnim in zimskim povprečjem pa znaša več kot 5 °C. Kserični režim vlage pomeni, da so tla suha vsaj polovico dni, ko je temperatura tal višja od 5 °C (suha so več kot 45 dni zapored v štirih mesecih po poletnem solsticiju in vlažna več kot 45 dni zapored v štirih mesecih po zimskem solsticiju).

Tla so dobro odcedna. Odvečna voda dokaj učinkovito naravno odteče s površja, večinoma prek reke Sequillo, ki jo napajata potoka Veterinario in Ermita.

Skratka, to so zaključki raziskave o fizičnem okolju:

Presečišče okoljskih dejavnikov, ki so bili raziskani (podnebje, vrsta kamnin, geološka sestava, naklon, usmerjenost in lastnosti tal), na različnih zemljevidih jasno poudarja posebnost geografskega okolja in njegovo primernost za proizvodnjo vin zahtevane kakovosti z ustreznimi gojitvenimi oblikami vinske trte.

Parcele, ki sestavljajo opredeljeno območje, tvorijo harmonično celoto, specifični podatki, pridobljeni v podrobnih raziskavah, opravljenih na nekaterih od teh parcel, pa v celoti veljajo tudi za okoliške parcele, saj imajo enake podnebne, geološke, geomorfološke in talne značilnosti.

Opredeljeno območje ima posebne značilnosti, po katerih se razlikuje od drugih območij, ki so se v regiji uveljavila kot označbe porekla.

8.5. Značilnosti geografskega območja. Človeški dejavniki

Najpomembnejši človeški dejavnik, zaradi katerega je območje „Urueña“ prepoznavno, je edinstven način prilagoditve sort, kar je predvsem posledica uporabljenih gojitvenih oblik vinske trte. Tako kot sorta tempranillo so se tudi sorte merlot, syrah in cabernet sauvignon popolnoma prilagodile rastišču.

Dejstvo, da so se izbrane vinske trte tako dobro prilagodile, pomaga omiliti težave, ki jih povzroča zmerno tveganje za pozebo, ki je problematična predvsem med oktobrom in koncem aprila (v izjemnih letih traja od konca septembra do konca maja).

Da bi se čim bolj zmanjšala tveganja zaradi pozebe, se trte obrezujejo konec zime, zelena dela pa se začnejo konec maja, ko je nevarnost pozebe minimalna. Tla se obdelujejo redno, da se prepreči širjenje plevela.

Maceracija pred vrenjem pri nizkih temperaturah omogoča stabilne sadne in sortne arome. Mešanica se med vrenjem redno meša, kar omogoča odlično polifenolsko in kromatično ekstrakcijo.

8.6. Značilnosti proizvoda

Vina z ZOP „Urueña“ so edinstvena zaradi izvirnosti pri izražanju sort in ker se skozi čas zelo pozitivno razvijajo, s čimer se krepijo vidiki in kompleksnost posameznih sort. Imajo močan okus s sladkastim pridihom, mogočno strukturo in zelo stabilne barve. Izstopajo po svoji uravnoteženosti, eleganci in mineralnosti, kar jim daje značilen, edinstven značaj.

Vina rosé z ZOP „Urueña“ imajo malinasto rožnate tone, modrikaste note pa jim daje sorta syrah, ki zavzema največji del površine, zasajene z vinsko trto. Prevladujejo sveže sadne arome, ki se prepletajo s cvetličnimi in karamelnimi notami. Prisotnost arom rdečega jagodičevja je značilnejša za vina rosé sorte tempranillo.

Rdeča vina se odlikujejo po intenzivnosti barve. Zaradi kombinacije uporabljenih sort grozdja je njihova aromatičnost zelo kompleksna, značilni pa sta predvsem njihova zaokroženost in odsotnost ostrine.

8.7. Interakcija med naravnimi in človeškimi dejavniki ter značilnostmi proizvoda

Opredeljeno območje za ZOP „Urueña“ je strnjen pas zemljišča. Kot je bilo pojasnjeno v prejšnjih oddelkih, se to območje zaradi enotnih lastnosti tal in mikroklime razlikuje od drugih krajin v okolici. Območje je znano po vinogradništvu, proizvedena vina pa imajo značilne, edinstvene značilnosti in lastnosti, kar je predvsem rezultat človekovega poseganja v zadevno okolje. Interakcija med različnimi preučevanimi okoljskimi dejavniki (podnebje, litologija in tla) dokazuje, da je fizično okolje območja Urueña zelo specifično. Rezultat izbire sort in odločitev glede upravljanja, sprejetih na posestvu, je, da so proizvedena vina prepoznavna in visokokakovostna. To temelji na naslednjih preudarkih:

Edinstvenost parcel, ki tvorijo območje ZOP „Urueña“, se izraža kot učinek rastišča. Tla s srednjo do nizko stopnjo rodovitnosti, srednjo do nizko vsebnostjo organskih snovi, nizko vsebnostjo dušika in dobrim odvodnjavanjem zagotavljajo vina, bogata z ekstrakti in antocianini. Šibka vsebnost elementov v sledovih velja za dejavnik, ki vpliva na kakovost.

Kot je pojasnjeno v delu (a) zgoraj, je raznolikost tal na posestvu že sama po sebi razlikovalna značilnost, saj omogoča določitev in opredelitev načina upravljanja posamezne enote, s čimer se najbolje izkoristi lokacija in dobijo vina z večjo kompleksnostjo.

Pogoji kmetovanja in podnebje omogočajo dolg cikel zorenja po tem, ko začne grozdje spreminjati barvo, z velikimi razlikami med dnevnimi in nočnimi temperaturami, kar vodi do stabilnih in kompleksnih arom zaradi naravnega uravnavanja vsebnosti kislin v grozdju. Parametri vsebnosti kislin, alkohola in strukture so uravnoteženi do popolnosti.

Dobra naravna vsebnost kislin v grozdju zagotavlja precej boljše izražanje barve in stabilnost, kar pomeni, da so tako dobljena vina po stekleničenju primernejša za dolgotrajno skladiščenje. Močno izražanje barve je rezultat znatnih temperaturnih nihanj poleti.

Sorte grozdja, gojene na območju ZOP „Urueña“, tu pridejo do svojega pravega izraza: sorta syrah je izjemno mogočna in sočna s sladkastim pridihom, sorta cabernet sauvignon daje močna vina z lepo strukturo, merlot je zelo aromatičen z nežnim okusom, tempranillo, glavna sorta, ki se goji na tem območju, pa daje vina z značilnimi sadnimi notami in se v sodu zelo dobro stara.

Maceracija pred vrenjem pri nizkih temperaturah omogoča stabilne sadne in sortne arome. Mešanica se med vrenjem redno meša, kar omogoča odlično polifenolsko in kromatično ekstrakcijo.

8.8. Na podlagi zgoraj navedenih točk ima opredeljeno geografsko območje za ZOP „Urueña“, ki je vključeno na opredeljeno območje za ZGO „Castilla y León“, bistveno drugačne značilnosti od slednjega. Obdajajo ga tudi nekatera vodilna območja z ZOP v regiji Kastilja in Leon: območje ZOP „Cigales“ na severu, območje ZOP „Ribera del Duero“ na severovzhodu, območji ZOP „Rueda“ in „Toro“ na jugu ter območje ZOP „Arribes“ na jugozahodu. Od teh mu je najbližje in tudi najbolj podobno območje ZOP „Toro“. Čeprav imajo vina z območja „Urueña“ lastnosti ZGO „Castilla y León“, imajo tudi svoje značilne lastnosti, ki jih ni mogoče najti pri drugih vinih, zajetih z ZGO, ali pri vinih z ZOP „Toro“. Te posebne značilnosti je mogoče najti le na razmejenem območju („pago“ ali vinsko posestvo) ne pa tudi v okolici, kjer zaradi drugačnih razmer vinogradov dejansko ni.

Poleg tega se nabor sort grozdja za ZOP „Urueña“ bistveno razlikuje od glavnih kombinacij sort, gojenih v najbližjih sosednjih vinogradih. Pri ZOP „Rueda“ prevladuje bela sorta verdejo (predstavlja več kot 98 % zasajene vinske trste), medtem ko je sorta tempranillo (vključno z njenimi različnimi sopomenkami) tako rekoč edina vinska trta, ki jo najdemo v vinogradih na območjih ZOP „Ribera del Duero“, „Toro“ in „Cigale“. Nabor sort na območju ZOP „Arribes“ je popolnoma drugačen in sestoji iz sort, ki izvirajo s tega območja. Sorte syrah, cabernet sauvignon in merlot predstavljajo 75 % celotne površine, zasajene z vinsko trto na posestvu „Urueña“, zaradi česar imajo vina zelo izrazit organoleptični profil.

Sledi primerjava med ZOP „Urueña“ ter ZGO „Castilla y León“ in ZOP „Toro“:

Rdeče sorte vinske trte

ZOP „Toro“: tinta de toro in garnacha

ZGO „Castilla y León“: sorte, ki so dovoljene v avtonomni skupnosti Kastilja in Leon

ZOP „Urueña“: syrah, merlot, cabernet sauvignon, tinta del país (tinta de toro)

Največji donos (v kg/ha)

ZOP „Toro“: 6 000–9 000

ZGO „Castilla y León“: 16 000

ZOP „Urueña“: 8 000

Donos ekstrakcije

ZOP „Toro“: 70 %

ZGO „Castilla y León“: 75 %

ZOP „Urueña“: 70 %

Najmanjši delež alkohola (v vol. %)

ZOP „Toro“: 12,5

ZGO „Castilla y León“: 11

ZOP „Urueña“: 13

Povprečni delež alkohola (v vol. %)

ZOP „Toro“: 15

ZGO „Castilla y León“: 13

ZOP „Urueña“: 14

Skupna povprečna vsebnost kisline, izražena kot vinska kislina (v g/l):

ZOP „Toro“: 4

ZGO „Castilla y León“: 4,5

ZOP „Urueña“: 5

Organoleptične lastnosti

ZOP „Toro“: polno okusa in z dobro strukturo

ZGO „Castilla y León“: sveže in sadno

ZOP „Urueña“: elegantno in uravnoteženo s sladkastim pridihom

Nazadnje, na razmejenem območju z ZOP „Urueña“ je trenutno samo en proizvajalec (ena sama vinska klet), zato ta proizvajalec vlaga to vlogo. Trenutno ni drugih vinogradnikov ali vinarjev, ki bi se pridružili vlogi za registracijo, zato za zdaj ni možnosti za oblikovanje skupine proizvajalcev. Vendar bi se lahko na parcelah, ki niso v lasti vložnika (upoštevati je treba, da te parcele zajemajo površino 45,96 hektarja in pripadajo različnim lastnikom), ustanovile nove vinske kleti in zasadili novi vinogradi, ti pa bi lahko izpolnjevali zahteve za vinske proizvode, zajete z ZOP „Urueña“.

9. Bistveni dodatni pogoji (pakiranje, označevanje, ostale zahteve)

Pravni okvir:

nacionalna zakonodaja.

Vrsta dodatnega pogoja:

dodatne določbe o označevanju.

Opis pogoja:

Na etiketi vin se lahko namesto navedbe Zaščitena označba porekla uporabi tradicionalni izraz „vino de pago“ (vino iz enega vinograda).

Na etiketah vin z ZOP „Urueña“ mora biti naveden letnik, tudi če vina niso bila starana.

Če vina z ZOP „Urueña“ izpolnjujejo zahteve, določene v ustrezni zakonodaji, so lahko označena z izrazom „envejecido en roble“ (starano v hrastovem sodu) ali „roble“ (hrast).

Povezava do specifikacije proizvoda

www.itacyl.es/documents/20143/342640/PCC+DOP+URUE%C3%91A_rev+1_CCa.docx/d4d57633-aeac-c256-60bd-75ea5ba7a4f0

(1) UL L 9, 11.1.2019, str. 2.